**Műszaki Leírás**

1. **részfeladat**

**A Podmaniczky téren található elektromos magánhálózat üzemeltetése**

**2022-2024 években**

Vállalkozó feladata a magánhálózat üzemeltetése a jelen műszaki leírásban foglaltak alapján.

Vállalkozó a Podmaniczky téren (továbbiakban Ingatlan) létesített elektromos magánhálózatot (továbbiakban: Magánhálózat) az alábbiak szerint üzemelteti:

* A Magánhálózatot a MEKH határozataiban rögzített átlagos paraméterek és a minőségi mutatók mellett, a vonatkozó jogszabályok szerint üzemelteti.
* Köteles folyamatos, 24 órás ügyeletet fenntartani a szükséges, előre nem tervezett beavatkozások (üzemzavar-elhárítási kapcsolások, hibabehatárolási és kapcsolási tevékenység) ellátására.
* Az üzemeltetési feladat körében – köteles elvégezni a Magánhálózat tekintetében azokat a szükséges karbantartási és javítási munkákat, amelyeket a villamos energiáról szóló 2007. évi LXXXVI. törvény (a továbbiakban: VET) 24. § (1) bekezdése a közcélú hálózat üzemeltetése esetére előír.
* Amennyiben az üzemeltetés körében csere merül fel és a cserélt alkatrész veszélyes hulladéknak minősül, és annak ártalmatlanítási kötelezettsége a hulladékról szóló 2012. évi CLXXXV. törvény 2. § 32. pontja szerint nem tartozik a Vállalkozó, mint hulladéktermelő költségviselési körébe, úgy vállalja, hogy azt a saját költségviselése mellett egyéb módon – a vonatkozó jogszabályi előírások betartásával – ártalmatlanítja.
* Az Ingatlan jogszerű használói részéről történő üzemzavar bejelentése esetén (mely 0-24 óra között bármely napon megtehető) az Üzemeltető …. órán belül[[1]](#footnote-1) megjelenik a helyszínen üzemzavar-elhárítási, vagy hibabehatárolási és kapcsolási tevékenység ellátása céljából. Az Ingatlan jogszerű használói részéről üzemzavar bejelentésnek tekintendő a Szerződésben szereplő elérhetőségek bármelyikén történő telefonos megkeresés. Köteles megadni azt a telefonszámot, amelyen az üzemzavar bejelentés megtehető (bármely napon 0-24 ügyeleti rendben)
* Havonta egy alkalommal bejárja az üzemeltetett Magánhálózatot és annak állapotát szemrevételezéssel felméri, valamint arról írásos dokumentációt állít ki, melyet megküld a Fővárosi Önkormányzat szerződésben megjelölt kapcsolattartója részére.
* Biztosítja a folyamatos – különösen selejtezéshez, leíráshoz, nyilvántartásba vételhez, leltározáshoz szükséges – adatszolgáltatást a Fővárosi Önkormányzatnak annak érdekében, hogy a Fővárosi Önkormányzat könyvvezetési/nyilvántartási törvényi kötelezettségének eleget tudjon tenni.

* Az üzemzavari hibabehatárolást követően – amennyiben a Vállalkozó számára kijelölt kezelési határokon belüli átkapcsolásokkal megtehető –köteles haladéktalanul helyreállítani a villamosenergia-ellátást.
* Amennyiben a Vállalkozó az üzemzavar-elhárítás során igazolható módon megállapítja, hogy az üzemzavar oka a Magánhálózathoz csatlakoztatott fogyasztói hálózatban található, akkor az üzemzavar okának feltárása nem az Ő feladata. Ebben az esetben jogosult az Ingatlan jogszerű használójának a Vállalkozó belső szabályzatában meghatározott kiszállási díjat saját nevében felszámítani és a saját javára beszedni.
* Az üzemzavar-elhárítási tevékenység nem terjed ki a Magánhálózaton kívül egyéb dolog állagmegóvását, karbantartását, hibajavítását célzó munkálatokra.
* A Vállalkozó jogosult a munkák elvégzéséhez szükség esetén közreműködőt bevonni. A közreműködő tevékenységéért /eljárásáért azonban úgy felel, mintha azt maga látta volna el.
* Vállalja, hogy az üzemeltetésben csak megfelelő szakképzettségű dolgozókat alkalmaz, akiket a helyi sajátosságokról külön oktatásban részesít, amiről munkavédelmi oktatási naplót vezet. A Fővárosi Önkormányzatot az üzemeltetéssel összefüggésben munkavédelmi felelősség nem terheli.
* Vállalkozó a feladat ellátására vonatkozó mindennemű engedéllyel rendelkezik, továbbá kötelezettéget vállal arra, hogy a teljesítés során ezen engedélyekkel rendelkezni fog.

**A téren kialakított hálózat bemutatása**

A tér átépítésekor az Önkormányzat a Podmaniczky téren esetleges rendezvények villamos energia ellátását is biztosítani kívánta. Ezért az ELMŰ felé 2db 3×63A energia igény került benyújtásra, melyet a TM1 és a TM2 föld alatti kihajtható JetVill mérőszekrényekből biztosítanak.

**Mértáramú hálózatok**

A TM1 mérőszekrényből két áramkör kerül megtáplálásra NAYY-J 25 mm2-es kábelen keresztül. Az egyik áramkör az automata öntözőberendezést látja el egy 13 méteres kábellel, a másik a föld alatti JetVill JFA 310 rendezvény elosztót látja el egy 7 méteres kábellel.

A TM2 mérőszekrényből egy áramkör kerül megtáplálásra egy 3 méteres NAYY-J 25 mm2-es kábelen keresztül, mely a másik a föld alatti JetVill JFA 310 rendezvény elosztót látja el.

1. Üzemzavar bejelentés esetén a hibaelhárítás megkezdésének határideje 6 óra, vagy annál kevesebb időtartam, de minimum 1 óra (egész órában megadva) lehet, azonban ennek értéke értékelési szempont, így ez az érték szerződéskötéskor a nyertes ajánlat alapján töltendő ki [↑](#footnote-ref-1)